तर्क दिया-10 सेकेंड से ज्यादा समय तक नहीं हुआ था हमला, विरोध में उतरी लड़कियां
इटली की एक अदालत ने छात्रा को जबरदस्ती दबोचने वाले यौन अपराध के आरोपी बुजुर्ग को अजीबोगरीब तर्क देकर बरी कर दिया। अदालत ने कहा कि आरोपी ने दस सेकेंड से ज्यादा समय तक छात्रा को नहीं पकड़ा था, इसलिए यह यौन अपराध की कैटिगरी में नहीं आता।
इटली की एक अदालत ने छात्रा को जबरदस्ती दबोचने वाले यौन अपराध के आरोपी बुजुर्ग को अजीबोगरीब तर्क देकर बरी कर दिया। अदालत ने कहा कि आरोपी ने दस सेकेंड से ज्यादा समय तक छात्रा को नहीं पकड़ा था, इसलिए यह यौन अपराध की कैटिगरी में नहीं आता।
आरोपी पर छात्रा के कपड़े उतारने, उसे जबरन पकड़ने और उसके प्राइवेट पार्ट को छूने जैसे आरोप थे। अब अदालत के फैसले के खिलाफ पूरे देश में मुहिम चल निकली है। लोगों का कहना है कि ऐसे फैसले के बाद कोई भी अपराधी कानून का फायदा उठाकर सार्वजनिक जगहों पर लड़कियों के साथ दुर्व्यवहार कर सकता है और आसानी से बच सकता है।
स्कूल के केयरटेकर ने नाबालिग छात्रा से की ‘गंदी हरकत
मामला इटली के ‘रोम हाई स्कूल’ का है। यहां पढ़ने वाली 17 साल की एक नाबालिग स्टूडेंट अपनी दोस्त के साथ सीढ़ियों से उतर रही थी।
तभी 66 साल के केयरटेकर ने पीछे से आकर उसकी पैंट उतार दी। छात्रा जबतक कुछ समझ पाती केयरटेकर ने उसे पीछे से पकड़ा और उसके प्राइवेट पार्ट को छूने लगा।
बुरी तरह से डरी नाबालिग छात्रा ने जैसे ही उसका विरोध किया, बुजुर्ग केयरटेकर ने हंसते हुए कहा कि मैं तो मजाक कर रहा था। यह सबकुछ 10 सेकेंड के अंदर हुआ।
क्या है कोर्ट का फैसला, जिस पर मचा है घमासान
घटना के बाद छात्रा ने आरोपी स्कूल केयरटेकर के खिलाफ स्कूल और पुलिस में शिकायत दर्ज कराई। कोर्ट में सुनवाई के दौरान केयरटेकर ने इस बात को स्वीकार किया कि उसने बिना इजाजत छात्रा को पकड़ा था। लेकिन उसने यह भी कहा कि उसने ऐसा मजाक में किया था और उसका कोई गलत इरादा नहीं था।
दूसरी ओर, सरकारी वकील ने पीड़ित लड़की की ओर से पैरवी करते हुए आरोपी के लिए कम से कम 3.5 साल जेल की सजा मांगी। वकील का तर्क था कि कम समय के लिए ही सही लेकिन आरोपी ने लड़की को शारीरिक और मानसिक रूप से परेशान किया है। ऐसे में उसे यौन शोषण का दोषी माना जाना चाहिए।
कोर्ट ने अपने फैसले में कहा कि केयरटेकर ने छात्रा को बहुत कम समय के लिए पकड़ा था, ऐसे में इस घटना को यौन शोषण या छेड़छाड़ नहीं माना जा सकता। इसी आधार पर कोर्ट ने बुजुर्ग केयरटेकर को बरी कर दिया।
खबर में आगे बढ़ने से पहले पोल के माध्यम से अपनी राय साझा करते चलें...
‘कोई अपनी पोती की उम्र की लड़की संग ऐसा मजाक कैसे कर सकता है’
कोर्ट का फैसला आने के बाद आरोपी बुजुर्ग केयरटेकर इस केस से बरी हो गया। दूसरी ओर, पीड़ित लड़की और उसके घरवाले इस फैसले से हैरान हैं। एक इतालवी अखबार से बात करते हुए लड़की ने अपना गुस्सा जाहिर किया है।
उसने कहा कि केयरटेकर ने जो भी किया, वह सीधे-सीधे सेक्शुअल ऑफेंस था। लड़की का यह भी कहना है कि किसी भी समाज में दादा की उम्र के शख्स से किसी बच्ची के साथ ऐसे मजाक की उम्मीद नहीं की जाती।
सेलिब्रिटीज ने सोशल मीडिया पर चलाया अभियान
लड़की के साथ छेड़छाड़ की यह घटना अप्रैल में हुई थी। जिसका फैसला अभी आया है। इस फैसले ने इटली समेत पूरे यूरोप में एक नई बहस को जन्म दे दिया है। लोग इसे 10 सेकेंड के भीतर कुछ भी करने के परमिशन मान रहे हैं।
इटली के कई जाने माने चहरों ने इसके खिलाफ मुहिम चलाया है। लोग सोशल मीडिया पर हैशटेग #10secondi के साथ वीडियो पोस्ट कर रहे हैं। वीडियो में एक अनजान शख्स 9 सेकेंड तक उनके प्राइवेट पार्ट को छूता नजर आता है। फिर बताया जाता है कि उस शख्स की कोई गलती नहीं क्योंकि उसने 10 सेकेंड की लिमिट क्रॉस नहीं की।
एक्ट्रेस बोली- किसी को हमारी बॉडी 1 सेकेंड भी छूने की इजाजत नहीं
पूरी बहस के दौरान इटली की जानी-मानी एक्ट्रेस कैमिला भी सामने आई हैं। एक वीडियो के माध्यम से उन्होंने अपनी बात रखी। उन्होंने कहा कि 10 सेकेंड की लिमिट बेकार है। बिना इजाजत किसी को एक सेकेंड के लिए भी लड़की के शरीर को छूने की इजाजत नहीं है। ऐसा करना अपराध होना चाहिए।
इटली में दर्ज नहीं हो पाते सेक्शुअल ऑफेंस के 70% मामले
यूरोपीय यूनियन के एक आंकड़े के मुताबिक इटली में महिलाओं संग छेड़छाड़ और यौन शोषण के 70% से ज्यादा मामले पुलिस तक नहीं पहुंच पाते। महिलाएं इसे अपनी नियति मानकर चुप रहती हैं।
जानकारों का कहना है कि कोर्ट के मौजूदा फैसले के बाद महिलाएं का भरोसा कानून से उठेगा। जिसकी वजह से वे यौन शोषण के मामलों के पुलिस तक ले जाने से कतराएंगी। कोर्ट के मौजूदा फैसले की यह कहकर भी आलोचना की जा रही है कि इससे समाज में यौन अपराधों को सामान्य बात समझा जाने लगेगा।
इटली में सेक्शुअल वायलेंस के खिलाफ आया कानून, बना विवाद की वजह
साल 2019 में सेक्शुअल ऑफेंस पर रोक लगाने के लिए इटली में कड़ा कानून पेश किया गया था। लेकिन यह कानून ही विवादों में पड़ गया। गठबंधन सरकार में शामिल दल इस कानून को लेकर आमने-सामने आ गए थे।
दरअसल, इस कानून में रेप के दोषियों को उनकी मर्जी से केमिकल बधियाकरण के बाद पैरोल देने की बात कही गई थी। इस कानून के दो तरह के विरोधी थे। पहले किस्म के विरोधियों का कहना था कि यह यौन अपराधियों से निपटने का क्रूर तरीका है। दूसरे किस्म के विरोधियों का कहना था कि दोषियों के बधियाकरण के लिए उनकी मर्जी नहीं पूछी जानी चाहिए। यह कानून सिर्फ दिखावे के लिए है।
बता दें कि इंडोनेशिया, नाइजीरिया, यूक्रेन और चेक रिपब्लिक जैसे दुनिया भर के कई देशों में रेप के आरोपियों को नपुंसक करने की सजा दी जाती है।
भारत में किसी महिला तो 14 सेंकेड तक बिना वजह घूरना भी अपराध
पटना हाईकोर्ट में वकील विक्रम कुमार बताते हैं कि भारत में पिछले दिनों, खासकर निर्भया कांड के बाद सेक्शुअल ऑफेंस को लेकर कानून कड़े हुए हैं। अब डिजिटल रेप और सोशल मीडिया पर कमेंट के माध्यम से सेक्शुअल कमेंट को भी अपराध माना जाता है। ऐसे वक्त में इटली में 10 सेकेंड वाला फैसला बहुत रूढ़िवादी लगता है जो आरोपियों के पक्ष में जाएगा।
भारत में तो 14 सेकेंड तक किसी महिला को लगातार बिना किसी ठोस वजह के घूरना भी अपराध की श्रेणी में आता है। इसके लिए दोषी पाए जाने पर सजा या जुर्माना भी हो सकता है।
इससे पहले भी यौन शोषण के मामले में दुनिया भर की अदलतों ने कई ऐसे फैसले सुनाए हैं, जिसे अपराधियों को फायदे के रूप में देखा गया…
महिला जज ने सुनाया फैसला-स्किन टू स्किन टच न होना यौन अपराध नहीं
जनवरी 2021 में बॉम्बे हाईकोर्ट की नागपुर बेंच ने बच्ची के साथ यौन शोषण के आरोपी को यह कहते हुए छोड़ दिया था कि उससे पीड़िता के साथ स्किन टू स्किन संपर्क नहीं किया है।
कोर्ट ने अपने फैसले में कहा कि चूंकि इस मामले में आरोपी ने बच्ची के अंगों को सीधे अपने किसी अंग से नहीं छुआ है; इसलिए इस मामले में पॉक्सो एक्ट नहीं लगाया जा सकता।
इस फैसले का भी काफी विरोध हुआ था। लोगों का कहना था कि इस फैसले के बाद कोई अपराधी कपड़े या प्लास्टिक की आड़ लेकर किसी के भी साथ मिस-बिहेव कर सकता है।
इसी साल दिसंबर में इस फैसले को सुप्रीम कोर्ट में चुनौती दी गई। सुप्रीम कोर्ट ने हाईकोर्ट के फैसले को निरस्त कर दिया।
राखी बंधवाने की शर्त पर छेड़छाड़ के आरोपी को बेल
मध्य प्रदेश हाईकोर्ट की इंदौर खंडपीठ ने जुलाई 2020 में छेड़छाड़ के एक आरोपी को इस शर्त पर जमानत दे दी थी कि वह पीड़िता को अपनी बहन मानते हुए राखी बंधवाएगा।
कोर्ट ने आरोपी को रक्षाबंधन के दिन पीड़िता के घर मिठाई लेकर जाने और रक्षा का वचन देने का भी आदेश दिया था।
हालांकि इस आदेश को भी सुप्रीम कोर्ट ने रद्द कर दिया। अपने फैसले में सुप्रीम कोर्ट ने जजों को ऐसे आदेश न देने की नसीहत भी दी थी।
पीड़िता से समझौते के लिए रेप के आरोपी को जमानत
साल 2015 के जून महीने में इसी तरह के एक मामले में मद्रास हाईकोर्ट ने रेप के एक आरोपी को जमानत दी थी। कोर्ट ने अपने आदेश में कहा था कि इस दौरान आरोपी को पीड़िता के साथ समझौते की कोशिश करनी चाहिए।
इस आदेश को भी सुप्रीम कोर्ट ने रद्द कर दिया। बाद में नाबालिग के रेपिस्ट को सात साल की कैद और जुर्माने की सजा मिली।
‘महिला के कपड़े धोओ’, छेड़छाड़ करने पर मिली सजा
2021 में बिहार के मधुबनी में जिला जज ने छेड़छाड़ के एक आरोपी को पूरे गांव की महिलाओं के कपड़े धोने और प्रेस करने की सजा सुनाई थी।
इस अजीबोगरीब फैसले पर संज्ञान लेते हुए पटना हाईकोर्ट ने अगले आदेश तक जिला जज की अदालती कार्यवाही में शामिल होने पर रोक लगा दी थी।